Kutak za iznajmljivače

Poštovani iznajmljivači,

koristimo priliku informirati Vas o bitnim zakonskim obvezama  i novostima u 2020. godini kako bismo Vam pomogli ispuniti propisane obveze.

Objavom Pravilnika o načinu vođenja popisa turista te o obliku i sadržaju obrasca prijave turista turističkoj zajednici, uveden je od 01.01.2016 g. novi sustav za prijavu i odjavu turista u Republici Hrvatskoj - eVisitor.

Prijava i odjava Vaših gostiju moguća je isključivo putem sustava eVisitor na linku: https://www.evisitor.hr/

Sustav eVisitor služi  prijavljivanju i odjavljivanju turista i prikupljanju i obradi podataka o pružateljima usluga smještaja te njihovim smještajnim objektima, a iznimno je važan za obračun i kontrolu naplate boravišne pristojbe kao i za obradu i analizu podataka za statistička izvješća u realnom vremenu te je dostupan besplatno svim korisnicima putem Interneta kao web aplikacija bez potrebe za instaliranjem na računalo. Pristup tom sustavu ima više od 60 tisuća registriranih pružatelja usluga smještaja, 300-tinjak turističkih zajednica te tijela državne uprave vezano za obavljanje poslova iz njihove nadležnosti (Turistička inspekcija, Ministarstvo unutarnjih poslova, Porezna uprava, Državni zavod za statistiku i dr.).

Pristupne podatke za prijavu u sustav eVistor preuzima obveznik, vlasnik objekta uz predočenje osobne iskaznice i potpisane izjave, a temeljem punomoći može i opunomoćenik u njegovo ime. Uz punomoć, opunomoćenik mora uz sebe imati i vlastitu osobnu iskaznicu, te kopiju osobne iskaznice vlasnika objekta. 

Kako bismo Vas aktivirali u sustav eVisitor, ljubazno molimo dostaviti osobno presliku Rješenja o pružanju ugostiteljskih usluga u domaćinstvu i preuzeti pristupne podatke u uredu Turističke zajednice. 

Prijava i odjava turista u eVisitoru izvršava se pod rubrikom Turisti – Prijava turista. Prijavom turista u eVisitoru izvršit ćete i obvezu prijave stranaca na MUP.


· TURISTIČKA PRISTOJBA 

Plaćanje turističke pristojbe u paušalnom iznosu obveza je za sve iznajmljivače koji pružaju usluge smještaja u domaćinstvu ili na obiteljskom poljoprivrednom gospodarstvu za svaki krevet (glavni i pomoćni).

Paušalni iznos turističke pristojbe obračunava se po svakom krevetu sukladno s Rješenjem o odobrenju za pružanje usluga u domaćinstvu.

Prema tumačenju Ministarstva turizma, pomoćni kreveti navedeni samo u obrazloženju rješenja ne predstavljaju pravnu osnovu za naplatu godišnjeg paušalnog iznosa.

Ukoliko iznajmljivači prijave veći broj turista nego što je utvrđeno u izreci rješenja, dužni su za iste plaćati turističku pristojbu, te su dužni ishoditi Rješenje o odobrenju pružanja ugostiteljskih usluga u domaćinstvu s izrekom u kojoj su navedeni glavni i pomoćni kreveti. Pomoćni kreveti se upisuju u eVisitor samo ako su navedeni u izreci rješenja.

Prema Odluci Županijske skupštine utvrđena je visina godišnjeg paušalnog iznosa turističke pristojbe za 2020.g:
	
	Smještaj u domaćinstvu –
po krevetu
	Smještaj na obiteljskom poljoprivrednom gospodarstvu – po krevetu
	Smještaj u domaćinstvu u kampu i u objektu vrste kamp odmorište – za svaku smještajnu jedincu

	Godišnji paušalni iznos turističke pristojbe
(u kunama)
	
350,00
	
200,00
	
500,00



Važna obavijest:
Osobe koje pružaju ugostiteljske usluge u domaćinstvu i na obiteljskom poljoprivrednom gospodarstvu plaćaju samo pola iznosa godišnjeg paušala turističke pristojbe u 2020. godini.
U redovnim okolnostima bili bi obvezni platiti puni iznos za glavne krevete i smještajne jedinice u kampu i kamp-odmorištu odnosno prema kapacitetu u objektu za robinzonski smještaj koji koriste za pružanje usluga smještaja sukladno posebnom propisu kojim se uređuje obavljanje ugostiteljske djelatnosti.
Također, za cijelu 2020. godinu te se osobe oslobađaju plaćanja turističke pristojbe za pomoćne krevete.
Mjera je propisana u okolnostima bolesti COVID-19. 


Rokovi uplate turističke pristojbe turističkoj zajednici
Osobe koje su obveznici plaćanja paušalnog iznosa turističke pristojbe uplaćuju u tri jednaka obroka, i to: prvi obrok do 31. srpnja, drugi do 31. kolovoza, a treći do 30. rujna tekuće godine.
Pravne ili fizičke osobe koje plaćaju boravišnu pristojbu po osobi i noćenju (firme, obrti) prema Zakonu o boravišnoj pristojbi dužne su vršiti uplate svakog 1. i 15. u mjesecu za sva noćenja ostvarena u tom razdoblju. 
Uplatnice su dostupne u eVisitor sustavu pod rubrikom Financije – Uplatnica kao i na Početnoj stranici (link Uplatnica). 
Odabiranjem objekta generira se uplatnica za odabrani objekt te se nudi mogućnost odabira vrste iznosa sa ukupnim zaduženjem ili u tri uplatnice. Sustav daje mogućnost preuzimanja dokumenta u obliku HUB predloška ili Slike uplatnice. 



Primjer uplatnice za TURISTIČKE PRISTOJBE:
	PLATITELJ
	IME I PREZIME IZNAJMLJIVAČA

	PRIMATELJ:
	TURISTIČKA PRISTOJBA ZADAR

	MODEL:
	HR67

	BROJ RAČUNA PRIMATELJA:
	HR8010010051752004746

	POZIV NA BROJ ODOBRENJA:
	OIB iznajmljivača (11 znamenki)

	OPIS PLAĆANJA:
	TURISTIČKA PRISTOJBA



Napomena: Do 01.01.2016.  TZ grada Zadra je imala obvezu dostavljanja uplatnica iznajmljivačima na području svog djelovanja što nakon uvođenja eVisitora prestaje biti obveza jer preuzimanjem pristupnih podataka obveznik preuzima i uplatnicu generiranu unutar sustava. 


· TURISTIČKA ČLANARINA:

Prema Zakonu o članarinama (NN br. 52/19, 14/20) svaka Fizička osoba koja pruža ugostiteljske usluge u domaćinstvu ili na obiteljskom poljoprivrednom gospodarstvu obveznik je plaćanja godišnjeg paušalni iznos članarine za svaki krevetu u sobi, apartmanu i kući za odmor.
Godišnji paušalni iznos članarine može se platiti jednokratno do 31. srpnja tekuće godine ili u tri jednaka obroka, s time da prvi obrok dospijeva 31. srpnja, drugi 31. kolovoza, a treći 30. rujna tekuće godine.
Visina godišnjeg paušalnog iznosa članarine: 

	
	Smještaj u domaćinstvu –
po krevetu
	Smještaj na obiteljskom poljoprivrednom gospodarstvu – po krevetu
	Smještaj u domaćinstvu u kampu i u objektu vrste kamp odmorište – za svaku smještajnu jedincu

	Godišnji paušalni iznos turističke članarine
(u kunama)
	
45,00
	
30,00
	
80,00



Godišnji paušalni iznos članarine za pomoćne ležajeve umanjuje se za 50%.
Nadležnoj ispostavi Porezne uprave potrebno je dostaviti Obrazac TZ 2 do 15. siječnja tekuće godine za prethodnu godinu u kojoj je u obvezi obračunati i uplatiti članarinu turističkoj zajednici.

IBAN račun i primjer uplatnice za uplatu TURISTIČKE ČLANARINE: 
	PLATITELJ
	IME I PREZIME IZNAJMLJIVAČA

	PRIMATELJ:
	DRŽAVNI PRORAČUN

	MODEL:
	HR67

	BROJ RAČUNA PRIMATELJA:
	HR4210010051752027158

	POZIV NA BROJ ODOBRENJA:
	OIB iznajmljivača (11 znamenki)

	OPIS PLAĆANJA:
	TURISTIČKA ČLANARINA ZA 2020



· PAUŠALNI POREZ ZA DJELATNOSTI IZNAJMLJIVANJA I SMJEŠTAJA U TURIZMU
Temeljem Odluke Gradskog Vijeća Grada Zadra (29. siječnja 2019.), visina paušalnog poreza za djelatnost iznajmljivanja i smještaja u turizmu na području grada Zadra za 2020. godinu ostala je nepromijenjena.
Tablica 4.
	Razred turističkog mjesta
	Iznos paušalnog poreza po krevetu
	Iznos paušalnog poreza po smještajnoj jedinici u kampu, kamp-odmorištu i objektu za robinzonski turizam

	A
Zadar, Petrčane
	300,00 kn
	350,00 kn

	B
Ist, Kožino, Molat, Mali Iž, Veli Iž
	255,00 kn
	297,50 kn

	C
Olib, Brgulje, Zapuntel, Premuda
	210,00 kn
	245,00 kn

	D
Rava, Crno i ostala nerazvrstana mjesta
	150,00 kn
	175,00 kn





· POREZ NA PROVIZIJU (ZA USLUGE POSREDOVANJA) 
Privatni iznajmljivači soba, apartmana i kuća za odmor (koji nisu upisani u registar obveznika PDV-a) smatraju se malim poreznim obveznicima u odnosu na usluge koje im obavljaju porezni obveznici iz drugih članica Europske unije ili iz trećih zemalja. 

Kada mali porezni obveznici primaju usluge od poreznih obveznika iz drugih država članica Europske unije ili trećih zemalja obvezni su na primljene usluge obračunati i platiti hrvatski PDV po stopi 25%. 

Ukoliko ste korisnik spomenutih usluga potrebno je u Poreznoj upravi zatražiti PDV identifikacijski broj 15 dana prije primanja usluga od poreznih obveznika iz drugih država članica Europske unije ili trećih zemalja. 

Za obračunsko razdoblje u kojem je za Vas obavljena usluga posredovanja obvezni ste i podnijeti obrazac PDV i obrazac PDV-S u kojima ćete iskazati primljenu uslugu posredovanja i obračunati PDV. 








· REKATEGORIZACIJA- rješenja koja su izdana do 31. kolovoza 2007.g.

Na temelju izmjena Zakona o ugostiteljskoj djelatnosti, koje su stupile na snagu 17. studenoga 2018. godine, potrebno je uskladiti svoje poslovanje s odredbama novog pravilnika u vezi s vrstom i kategorijom objekata.

Za rekategorizaciju postoje rokovi koji su različiti ovisno o tome kada je iznajmljivač dobio rješenje:
· [bookmark: _Hlk43988487]Iznajmljivači koji imaju Rješenje do 31. prosinca 2000. godine – trebaju izvršiti rekategorizaciju do 17. studenoga 2020.
· Iznajmljivači koji imaju rješenje od 1. siječnja 2001. do 31. prosinca 2004. godine – trebaju izvršiti rekategorizaciju do 17. studenoga 2021.
· Iznajmljivači koji imaju rješenje od 1. siječnja 2005. do 31. kolovoza 2007. godine - trebaju izvršiti rekategorizaciju do 17. studenoga 2022.

Iznajmljivači koji ne podnesu zahtjev za izdavanje novog rješenja nastavljaju pružati ugostiteljske usluge, ali gube pravo isticati oznaku za kategoriju (zvjezdice) na objektu u kojem pružaju ugostiteljske usluge (NN 99/2018, Čl.25). 


· EVIDENCIJA RAČUNA I POPIS GOSTIJU:

Kao i prethodnih godina, porezni obveznik je dužan izdavati račune za svaku obavljenu uslugu gostu. Račun za obavljenu uslugu mora sadržavati: 
· broj i datum izdavanja 
· ime i prezime, adresa i OIB iznajmljivača 
· ime i prezime/naziv osobe kojoj je usluga pružena 
· količinu, opis, cijenu i ukupan iznos pružene usluge, te istaknut eventualni popust 
· potpis izdavatelja računa 

Račun se izdaje najmanje u 2 primjerka, original gostu, dok drugi primjerak zadržava iznajmljivač. 

Evidencija o izdanim računima vodi se u knjizi evidencije prometa. 


· CJENIK

Cijene usluga trebaju biti vidno istaknute i formiraju ih sami iznajmljivači, a cjenike nije potrebno ovjeravati. U cjeniku je potrebno istaknuti:
· U cijenu je uključena turistička pristojba 
· Obveznik ne podliježe plaćanju PDV-a prema Zakonu o PDV-u (čl. 90 / st.2)
[bookmark: _GoBack]

· OSTALE PROPISANE OBVEZE: 

· U objektu potrebno je imati vidno označen evakuacijski plan.  

· Na objektu ili neposrednoj blizini vidno istaknuti naziv usluge (ploča s oznakom vrste smještaja). Ploča se može nabaviti na sljedećim adresama licenciranim za izradu standardiziranih ploča: 

T.O. ROBI
Adresa: Put Nina 129 a, 23000 Zadar, Hrvatska
Tel: 023 220 655
Fax: 023 220 654 
E-mail: reklame.mikic@gmail.com

KORDUN MARKETING D.O.O.
Adresa: Matka Laginje 10, 47000 Karlovac, Hrvatska
Tel: 047 645 561
 Fax: 047 645 559
 E-mail: prodaja-lav@kordun.hr




